《次韵维心谢沈尚书惠笔一首》
宋代·刘一止

书生磨吻铅刀铦，君家手笔不退尖。琢成秀句夺天巧，平揖鲍谢奴高钱。

郊寒岛瘦复可哂，汉风楚国真能兼。胸中疾邪茹不吐，但觉忿气生虬髯。

叵堪陈寿书汉实，毫端有口可得钳。尚书昔侍金华讲，论议凛凛秋霜严。

曾将一字窃鲁史，未用三语求阮瞻。分君赐笔助清峭，雕犀镂象光出奁。

如吾朴遫岂足数，半世翰墨徒心潜。老去文章读不入，编帙散乱如投签。

因君穷讨默自愧，僻鲁成痼何时砭。须要尽见君家书，槁死不叹周南淹。

更从湘东觅金管，赏激忠孝祛奸憸。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。